શું હું ક્યારેય આટલી ખુશ થઈ છું ? શું ક્યારેય મેં મારી જાતને આટલો બધો પ્રેમ કર્યો છે ? કેમ અચાનકથી જ ‘હું’ મને ગમવા લાગી છું. શરીરમાં આવી રહેલા અનેક બદલાવમાં પણ મારા અંતરનો નિખાર સ્થિર થયો છે. ઉબકા આવવા, બેચેની થવી, શરીર સુસ્ત થવું અને તોય હું મને ગમાડી રહી છું ! કેમ ? કેમ કે હું મા બનવાની છું. અને મને આ અનમોલ ખુશીઓ આપવાનો હક તો મારું બાળક જ લઈને આવવાનું હતું ને ? જ્યારે રાજેશે મને લગ્નનો પ્રસ્તાવ મૂક્યો, જ્યારે મારા લગ્ન થયા, મને સારી નોકરી મળી, જ્યારે અમે નવું ઘર લીધું, જ્યારે અમે ગાડી ખરીદી…. આ તમામ ખુશીઓમાં પણ કેમ મને આટલો આનંદના મળ્યો ? કેમ કે આ તમામ આનંદમાં મારા ‘સ્વ’ની ઓળખ ક્યાંય ન હતી. જેનો અહેસાસ તો મને તેં કરાવ્યો ડુગ્ગુ !